《春霁山行》
清代·钱名世

孟春值阴雨，经旬闭柴荆。晨兴理短策，试向前山行。

始霁群卉坼，稍暄百鸟鸣。攀跻纡石磴，迢递延葱菁。

谷幽岚正合，路转湖偏明。松风有时歇，悠然闻水声。

即此惬吾虑，绵邈生遥情。

作者简介：江苏武进人，字亮工，一字絅庵。康熙四十二年进士，授编修，官至侍读学士。夙负文誉，王鸿绪、万斯同修《明史》，聘为助手。后以投诗年羹尧事夺职，逐回原籍。世宗并赐榜书“名教罪人”四字，命悬于中堂。有《崇雅堂集》。